*Projekts*

**Latvijas zemes apsaimniekošanas politika**

# **Ievads**

Ar zemes politiku šā dokumenta kontekstā tiek apzīmēta valsts politika zemes izmantošanā un aizsardzībā.

Zemes apsaimniekošanas politika (zemes politika) izstrādāta, ievērojot Saeimas 2016.gada 16.jūnijā pieņemto paziņojumu „Par uzdevumiem, kas veicami, lai nodrošinātu Latvijas dabas resursu un publisko aktīvu ilgtspējīgu, efektīvu un racionālu apsaimniekošanu”, ar kuru Ministru kabinetam uzdots izstrādāt zemes politiku, kas veicinātu neizmantoto zemju novirzīšanu produktīvai, ekonomiski izdevīgai un ilgtspējīgai izmantošanai, sekmējot uz zinātni balstītu vietējo resursu taupīgu izmantošanu, radot jaunus, tirgū pieprasītus konkurētspējīgus produktus, vienlaikus dodot pozitīvu ieguldījumu Latvijas siltumnīcefekta gāzu emisiju samazināšanas saistību izpildē un arī turpmāk nodrošinot Latvijas kā "zaļas" valsts tēla saglabāšanu.

Zemes izmantošanai un aizsardzībai ir būtiska nozīme mūsu valsts attīstībā un pastāvēšanā. Pasaulē zeme ir resurss un daļa no dabas kapitāla, kas principā neatjaunojas, bet arvien strauji samazinās. Tāpēc ir nepieciešams nodefinēt ilgtermiņa mērķus zemes izmantošanā, jo šodienas lēmumi ietekmēs to, kādā kvalitātē to saņems nākamās paaudzes.

Zemes politika ir konceptuāls stratēģisks starpnozaru politikas plānošanas dokuments, kurā koncentrētā formā noteikti stratēģiskie mērķi un rīcības politikas jeb darbības principi. Šāds dokuments izstrādāts ar mērķi saglabāt zemi, kā nacionālas valsts pastāvēšanas pamatu un nacionālo bagātību, kā arī salāgot dažādu nozaru intereses. Zemes politikai kā politikas plānošanas dokumentam nav noteikts konkrēts darbības termiņš un tas var būt aktuāls arī pēc 2030.gada. Tāpēc līdz ar jaunas Latvijas ilgtermiņa attīstības stratēģijas izstrādi, būtu pārskatāmi arī zemes politikā izvirzītie mērķi un principi.

Zemes politikā definētie mērķi un rīcības tiek attiecināta uz visu Latvijas teritoriju neatkarīgi no zemes piederības un tās izmantošanas veida.

# 1.Zemes politikas mērķis

Eiropas Savienības Ilgtspējīgas attīstības stratēģijas viens no galvenajiem mērķiem ir nodrošināt vides aizsardzību, saglabājot zemes spēju atbalstīt dzīvību visā daudzveidībā, ievērojot, ka dabas resursi ir ierobežoti. Tāpēc uzdevums ir nodrošināt vides aizsardzību un vides uzlabošanu, kā arī veicināt ilgtspējīgu patēriņu un ražošanu, lai likvidētu saikni (sasaisti) starp ekonomikas izaugsmi un vides degradāciju.

Latvijas ilgtermiņa attīstības stratēģijā Latvija 2030 kā mērķis noteikts: Latvija – mūsu mājas – zaļa un sakopta, radoša un ērti sasniedzama vieta pasaules telpā, par kuras ilgtspējīgu attīstību mēs esam atbildīgi nākamo paaudžu priekšā.

Vadoties pēc minētajām stratēģijām, kā arī par pamatu ņemot Latvijas intereses zemes resursu izmantošanā, zemes politikas virsmērķis ir **zemes ilgtspējīga izmantošana, kas nodrošina ekonomisko izaugsmi un klimata noturīgu attīstību, ievērojot līdzsvaru starp saimniecisko darbību, bioloģisko daudzveidību un klimata pārmaiņu novēršanu (pārmaiņu seku novēršanu).**

Zemes politikas pamatā ir uzstādījums, ka zemi apsaimniekojam ar atbildību, domājot par nākamajām paaudzēm un ievērojot līdzsvaru starp dažādām interesēm.

Zemes politikas mērķa sasniegšanai zeme tiek apskatīta no četriem savstarpēji saistītiem un papildinošiem zemes izmantošanas aspektiem: zemes izmantošana saimnieciskai darbībai, zeme – vide; zeme - telpa; zeme – tiesiskā, finanšu un informatīvā vide. Minētie aspekti ir savstarpēji saistīti un izmaiņas kādā no tiem ietekmē citus, tāpēc katram no minētajiem zemes izmantošanas aspektiem tiek noteikts sasniedzamais mērķis, kā arī rīcības politika un principi šo mērķu sasniegšanai.

## **Zemes izmantošana saimnieciskajai darbībai**

* **Mērķis: Nodrošināt esošo zemes resursu racionālu un efektīvu apsaimniekošanu**

### **Rīcības politika, principi**

[1] Zemes izmantošanu plāno, ņemot vērā vides un sociāli ekonomiskos aspektus, un vienlaikus nodrošināt dažādo sektoru politiku savietojamību telpā un laikā.

*Teritorijas plānošana nodrošina ilgtermiņa ietvaru teritorijas ekonomiskai un sociālai attīstībai, integrējot dažādu nozaru intereses tai pat laikā ievērojot vides aizsardzības apsvērumus. Tai vienlaikus gan jānodrošina kvalitatīva komunikācija ar sabiedrību par nozaru attīstības interesēm, gan arī jābūt pietiekami piemēroties spējīgai, mainoties tehnoloģijām un apdzīvojuma struktūrai.*

[2] Tiek stimulēts zemi izmantot tādiem mērķiem, kuriem tā savas kvalitātes (augsnes) un novietojuma dēļ vislabāk ir piemērota.

*Ar dažādiem instrumentiem tiek veicināta zemes izmantošana, ņemot vērā reģionālās īpatnības un tiem piemērotākos risinājumus, piemēram, piekrastes joslā nav atbalstāma intensīva lauksaimniecība vai jaunu urbāno teritoriju izveide. Savukārt valsts austrumu pierobežā vairāk atbalstāmas iespējas izmantot zemi tādas l/s produkcijas ražošanai, kas prasa mazākas zemes platības, bet lielāku darba ieguldījumu, tādējādi novēršot iedzīvotāju skaita samazināšanos šajās teritorijās. Zemes izmantošanas efektivitātes novērtējums nevar būt tikai ekonomiskais labums, tas ir vērtējams arī no vides un sociāliem aspektiem.*

[3] Lauksaimniecībā izmantojamās zemes lietošanas kategorijas maiņai prioritāri paredz teritorijas ar zemāko zemes kvalitātes novērtējumu un teritorijas, kas novietojuma un konfigurācijas dēļ nav piemērotas izmantošanai lauksaimniecībā.

*Mainot zemes izmantošanu, novērtē ieguvumus un zaudējumus, tai skaitā no ekosistēmu pakalpojumu vērtības viedokļa, kā arī ietekmi uz ainavu kvalitāti un SEG emisijām/CO2 piesaisti*. *Nepieciešams noteikt ierobežojumus lauku blokos esošo platību transformēšanai citiem mērķiem.*

[4] Pašlaik neapsaimniekotās lauksaimniecībā izmantojamās zemes prioritāti ir apmežojamas ar kvalitatīvu mežaudzi

*Lai iekļautos izvirzītajos mērķos par SEG emisiju samazināšanu un nebūtu jāsamazina apstrādāto aramzemju platības, kā risinājums būtu neapsaimniekotās zemes apmežošana, ņemot vērā, ka ārpus lauku blokiem esošās LIZ platības mazāk vai vairāk jau ir aizaugušas un to izmantošana lauksaimniecībā varētu būt problemātiska[[1]](#endnote-1). Šajās aizaugušajās platībās ir jāuzlabo meža kvalitāte.*

[5] Lauksaimnieciskās ražošanas pieaugums tiek nodrošināts ar ieguldījumiem zemes kvalitātes uzlabošanā

*Zemes intensīvāka izmantošanu īsteno, saglabājot esošās ekosistēmas, kā arī veicot ieguldījumus zemes kvalitātes uzlabošanā - meliorācija, palielinot organisko vielu daudzumu augsnē, novēršot augsnes paskābināšanos.*

[6] Efektīvākai zemes un resursu izmantošanai tiek veicināta un nodrošināts atbalsts zemes konsolidācijai

*Racionālas zemes īpašumu struktūras attīstība un starpgabalainības novēršana tiek nodrošināta, īstenojot zemes konsolidāciju, sekmējot zemes īpašnieku iesaisti.*

[7] Tiek veicināta zināšanās balstīta zemes izmantošana

*Zemes apsaimniekotāju profesionālās izglītības un prasmju nepārtraukta pilnveidošana un labas lauksaimniecības prakses popularizēšana par efektīvu zemes apsaimniekošanu un tās kvalitātes saglabāšanu. Jāizveido tīklojums, lai veicinātu piekļuvi zināšanām, jaunu zināšanu pieejamībai un zināšanām par inovācijām. Īpaši svarīga nozīme ir lauku saimniecību konsultantiem*

## **Zeme – vide**

Zeme kā dabas kapitāls, zemes/augsnes aizsardzība un bioloģiskās daudzveidības saglabāšana.

* **Mērķis: Saglabāt zemi kā tīras vides, dabas vērtību un dzīvotspējīgu ekosistēmu pamatu**

### **Rīcības politika, principi**

[8] Zemi izmanto, saglabājot zemes kvalitāti un bioloģisko daudzveidību.

*Zemes izmantošanās gandrīz viss ir zemes īpašnieka (apsaimniekotāja) rokās. Zemes aizsardzības jautājumu risināšanā lielāks uzsvars liekams uz izglītojošiem pasākumiem un ekonomiskiem stimuliem, lai īpašnieks būtu prasmīgs un motivēts uzturēt zemi tādā stāvoklī, lai būtu nodrošināta augsnes bioloģiskā daudzveidība un ļautu izvairīties no zemes degradācijas procesiem (noplicināšanas, applūšanas, ugunsgrēkiem, piesārņojuma vai arī radīt apdraudējumu trešo personu īpašumiem). Persona, kuras darbības vai bezdarbības rezultātā ir notikusi augsnes degradācija, sedz izdevumus par augsnes rekultivāciju.*

[9] Zemes lietošanas veidu maiņā tiek ievērots līdzsvars

*Zemes lietošanas veidu maiņā tiek ievērota 0 bilance, kas nozīmē cik ha atmežo, tik ha apmežo, kā arī cik ha lauksaimniecībā izmantojamās zemes transformē, tik degradētu teritoriju ha rekultivē.*

[10] Aizsargājamo teritoriju attīstībā tik nodrošināts līdzsvars starp vides un ekonomiskām interesēm

*Veidojot jaunas aizsargājamās teritorijas, tiek vērtēti ieguvumi un zaudējumi. Jaunu īpaši aizsargājamo dabas teritoriju veidošana balstās uz visaptverošiem monitoringa datiem par sugas apdraudējumu un aizsardzības iespēju salīdzinājumu, kā arī tiek noskaidrots zemes īpašnieku viedoklis un apsaimniekošanas ierobežojumi tiek noteikti ar zemes īpašnieku piekrišanu. Zaudējumi no saimnieciskās darbības ierobežojumiem, kas uzlikti dabas aizsardzības nolūkā, aizsargājamās teritorijās tiek kompensēti 100% apmērā[[2]](#endnote-2).*

[11] Izveidot motivējošus instrumentus, kas veicinātu zemes īpašnieku ieinteresētību īpašumu izmantošanai ekoloģisko funkciju īstenošanai vai novēlēšanu dabas aizsardzībai.

*Instrumentu izveide (piesaistot privāto finansējumu un piemērojot nodokļu atlaides proporcionāli ziedotā dabas kapitāla vērtībai), kas veicinātu zemes īpašnieku iesaisti dabas daudzveidības atjaunošanā un mudinātu zemes īpašniekus dāvināt ekoloģiski vērtīgus zemes gabalus dabas daudzveidība saglabāšanai un atjaunošanai. Izveidot efektīvāku veidu, kā subsidēt zemes īpašniekus, kuri uztur un saglabā dabas vērtības.*

[12] Zemes izmantošanā tiek ievēroti klimata pārmaiņu pielāgošanās aspekti

*Teritorijas attīstības plānošanā un zemes izmantošanā ņem vērā risku ietekmi, ko rada klimata pārmaiņas, piemēram, plūdu riskus, krasta erozijas riskus. Pilsētu attīstībā paaugstina spēju pielāgoties klimata pārmaiņām, tai skaitā paredzot pieejamas zaļās teritorijas rekreācijai, kā arī lietus ūdeņu novadīšanai.*

## Zeme – telpa

Zeme infrastruktūras attīstībai, apbūvei, pilsētu teritorijas, ainava

* **Mērķis: Efektīva apbūves teritoriju izmantošana, atjaunojoties nevis izplešoties un nodrošinot nepieciešamos adaptācijas pasākumus**

### **Rīcības politika, principi**

[13] Urbāno teritoriju attīstībai netiek izmantotas neapbūvētas(lauksaimniecības, meža zemes), bet tiek veicināta esošo apbūvēto zemju efektīvāka izmantošana un tiek veikta degradēto teritoriju revitalizācija, jaunai apbūvei prioritāri paredzot esošās apbūves teritorijas un tādējādi novēršot arvien jaunus sabiedrības ieguldījumus transporta un cita veida infrastruktūras izbūvē.

*Pašvaldības lemjot par jaunām apbūves teritorijām veic rūpīgu izmaksu – ieguvumu analīzi, iekļaujot visas ar jauno apbūvi saistītās iespējamās izmaksas un to ietekmi uz vidi, tostarp ietekmi uz siltumnīcefekta gāzu emisijām un klimata pārmaiņu radītos riskus Tiek stimulēta jaunas apbūves izvietošana bijušajās ražošanas teritorijās un citās neizmantotās apbūves teritorijās. Pašlaik ir vairāk kā 5000 ha industriālu teritoriju, kas netiek izmantotas, bet kas būtu atjaunojamas (revitalizācija un reģenerācija – atjaunojam to, kas ir)*

[14] Tiek sekmēta kompaktu pilsētu attīstība

*Pilsētu izaugsmē tiek pārvarēts izaicinājums veidot kompaktas, blīvi apdzīvotas, zaļas un viedas pilsētas. Digitālas un viedas pilsētas pieeja spēlē lielu lomu pilsētu ilgtspējīgā attīstībā, un tā ir saistīta ar inovatīvu tehnoloģiju ieviešanu un pārvaldību transporta un komunikāciju infrastruktūras, enerģijas taupīšanas, zaļo teritoriju uzturēšanas, gaisa piesārņojuma novēršanas attīstībā ar mērķi nodrošināt ilgtspējīgu urbāno izaugsmi un uzlabot iedzīvotāju dzīves kvalitāti.*

[15] Jaunas dzīvojamās teritorijas tiek plānotas, ievērojot esošo izveidoto apbūves struktūru un piekļuves iespējas.

*Tiek sekmēta esošo saplānoto teritoriju aizpildījums. Pašvaldības aicinātas noteikt moratoriju izmantojamo zemju transformācijai un neatbalstīt jaunu apbūves zonu veidošanu, kamēr par 2/3 nav aizpildītas iepriekš saplānotās apbūves zemes. Nepieciešams novērtēt esošo apdzīvoto vietu kapacitāti, funkcionalitāti un nepieciešamos infrastruktūras uzlabojumus, novērtēt spēju uzņemt jaunus iedzīvotājus, nodrošinot tiem nepieciešamos pakalpojumus. Pierīgas izplešanos, kas ir dārga, vajadzētu kavēt, veicinot vienmērīgu reģionu attīstību.*

[16] Nodrošināta izbūvētās infrastruktūras, kas nepieciešama sabiedrības vajadzībām, atsavināšana pašvaldības īpašumā

*Apbūves teritorijas plāno un apbūvē vienlaicīgi ar tām nepieciešamo infrastruktūru. Jau plānošanas procesā ir jāpanāk vienošanās par ceļu (ielu) un citas publiskās infrastruktūras atsavināšanas kārtību un nodošanu pašvaldības īpašumā.*

[17] Apbūves teritorijas plāno, ievērojot klimata pārmaiņu un no tā izrietošo risku ietekmi, nodrošinot spēju pielāgoties.

*Jaunas apbūves teritorijas plāno ņemot vērā vides riskus, ko ietekmē klimata pārmaiņas (teritorijas applūšana, krastu erozija, meliorācijas sistēmu esamība un stāvoklis)*

[18] Tiek veicināta iepriekšējos gados apbūves saplānoto un neizmantoto teritoriju atgriešana izmantošanai.

*No zemes efektīvas izmantošanas viedokļa un zemes degradācijas novēršanai teritorijas plānošanas procesā būtu izvērtējama iepriekšējos gados saplānoto apbūves teritoriju izmantošanas perspektīvas un veicināma teritoriju, kurās apbūve nav uzsākta, atgriešana izmantošanā lauksaimniecībā vai mežsaimniecībā.* *Tāpat šādu teritoriju perspektīvā izmantošana ir vērtējama no vides risku viedokļa.*

[19] Attīstot jaunus publiskās infrastruktūras (satiksmes) objektus vienlaikus tiek īstenoti zemes konsolidācijas pasākumi,

*Jaunu publiskās infrastruktūras (it sevišķi satiksmes) objektu attīstībai nevajadzētu atstāt nelabvēlīgu ietekmi uz lauksaimniecībā un mežsaimniecībā izmantoto platību efektivitāti, tai skaitā piekļūšanas iespējām un starpgabalainību. Lai to novērstu, zemes konsolidācijai jābūt obligātam pasākumam, plānojot un īstenojot jaunas satiksmes infrastruktūras objektu izbūvi.*

[20] Ainava ir būtiska dzīves telpas sastāvdaļa, tiek nodrošināta tās kvalitātes saglabāšana.

*Pašvaldībām, izstrādājot teritorijas attīstības plānošanas dokumentus, ir jāparedz nosacījumi īpaši vērtīgu un unikālu ainavu, kā arī Latviskās identitātes un kultūras mantojuma elementu apsaimniekošanai. Plānojot jaunu objektu būvniecību, jārespektē ainavas vērtības.*

## **Zeme - tiesiskā, finanšu un informatīvā vide**

Tiesiskais, finanšu un informatīvais nodrošinājums zemes izmantošanā

* **Mērķis - Izveidot efektīvu un laikam atbilstošu tiesisko, finanšu un informatīvo vidi, kas maksimāli veicina zemes izmantošanas ilgtspējību**

*Tiesiskai, finanšu un informatīvai videi ir jābūt nepārtrauktā attīstībā, lai atbilstu esošās un nākotnes situācijas prasībām.*

### **Rīcības politika, principi**

[21] Pašvaldības neveido konkurenci zemes tirgū, bet savus īpašumus prioritāri izmanto publiskās infrastruktūras un uzņēmējdarbības atbalstam.

*Pašvaldību īpašumā esošais zemes resurss nav izmantojams (veicot darījumus ar īpašumiem, tai skaitā veicot apmaiņu), lai konkurētu zemes tirgū, bet tas ir izmantojams publiskās infrastruktūras attīstībai, investīciju piesaistei un uzņēmējdarbības piesaistei un attīstībai.*

[22] Tiek ierobežota maksimālā lauksaimniecības zemes platība, kas var būt īpašumā vienai privātpersonai.

*Normatīvajā regulējumā ir saglabājami nosacījumi, cik ha lauksaimniecībā izmantojamās zemes var iegūt īpašumā viena fiziskā vai juridiskā persona un ar to saistītās personas. Saimniecību paplašināšanās un lauksaimniecībā izmantojamās zemes palielinājums vienas saimniecības īpašumā ir viens no faktoriem, kas ietekmē iedzīvotāju skaita samazināšanos šajā teritorijā[[3]](#endnote-3). Šādas maksimāli pieļaujamās platības būtu pārskatāmas, ievērojot reģionālās attīstības politikas uzstādījumus.*

[23] Lēmumi zemes izmantošanas attīstībai tiek pieņemti uz ticamiem un aktuāliem datiem un ir nodrošināta datos un zināšanās balstīta attīstības plānošana

*Zemes ilgtspējīgā izmantošanā aktuālai, kvalitatīvai un savietojamai informācijai ir būtiska loma. It sevišķi jāuzsver nepieciešamība iegūt aktuālu informāciju par organiskajām augsnēm un to izmantošanu, jo tām ir būtiska ietekme SEG emisiju aprēķinā, kas savukārt var kļūt par lauksamniecības nozares attīstību bremzējošu faktoru.[[4]](#endnote-4)*

[24] Pašvaldības finanšu instrumentu izmantošana zemes efektīvākai izmantošanai

*Nekustamā īpašuma nodoklim nav būtiska tieša ietekme uz to vai zeme tiek izmantota vai nē, bet tā izlietošana varētu veicināt zemes izmantošanas efektivitāti. Nepieciešams veicināt pašvaldību aktīvāku rīcību ar nekustamā īpašuma nodokli kā finanšu instrumentu zemes izmantošanā un sekmēt, ka nekustamā īpašuma nodokļa ieņēmumus novirza infrastruktūras attīstībai konkrētām teritorijām – meliorācijas, ceļu u.c. infrastruktūras sakārtošanai.*

[25] Jāparedz atbalsts infrastruktūras attīstībai, it sevišķi koplietošanas meliorācijai

*Infrastruktūrai (ceļi, meliorācija) ir būtiska nozīme zemes izmantošanas efektivitātē, bet tās būvniecība izmaksā ļoti dārgi. Tāpēc koplietošanas infrastruktūras attīstībai būtu nodrošināms atbalsts. Viens no finanšu avotiem šiem mērķiem būtu, ja daļu no mežsaimniecībā strādājošo komersantu samaksātajiem nodokļiem (nepalielinot kopējo nodokļu slogu)[[5]](#endnote-5) novirzītu tai teritorijai, kurā koksnes resursi ir iegūti.*

[26] Latvijas zemes fonda īpašumu portfelis nodrošina zemes apmaiņai satiksmes infrastruktūras attīstībaiun citām sabiedrības vajadzībām*.*

*Latvijas zemes fondā esošā zemes būtu izmantojamas ne tikai, lai veicinātu lauksaimniecības zemes resursu aizsardzību un pieejamību, bet arī lai taupītu līdzekļus, kas nepieciešami zemes atsavināšanai sabiedrības vajadzībām un izmantot fondā esošās zemes kā kompensāciju par atsavināmajām platībām.*

# Zemes politikas stratēģiskie rādītāji

Zemes politikas ieviešanas rezultātā un ievērojot ekonomiskās un attīstības tendences, tai skaitā globālā skatījumā, kā arī veiktos pētījumus par zemes izmantošanas attīstību Eiropā, ir izstrādāta prognoze - ilgtermiņa scenārijs zemes izmantošanas attīstībai Latvijas apstākļos.

Meža zemju platība[[6]](#endnote-6) – 55%

Lauksaimniecībā izmantojamā zeme – 32 %

Apbūvētās teritorijas – 4,9%

Īpaši aizsargājamo dabas teritorijas[[7]](#endnote-7) – 17%

1. Zemes ekonomiski efektīva, ilgtspējīga un produktīva izmantošana lauksaimniecības un mežsaimniecības produkcijas ražošanai”, Latvijas Lauksaimniecības universitāte, 2014 [↑](#endnote-ref-1)
2. Latvijas Ziņojums Apvienoto Nāciju Organizācijai par ilgtspējīgas attīstības mērķu ieviešanu, Pārresoru koordinācijas centrs, 2018 [↑](#endnote-ref-2)
3. Dažādu zemes apsaimniekošanas modeļu sociāli ekonomiskais novērtējums, Latvijas Lauksaimniecības universitāte, 2015 [↑](#endnote-ref-3)
4. Pētījums “Organisko augšņu devuma novērtējums Latvijas lauksaimniecībā – daudzfaktoru ietekmes izvērtējums efektīvas zemes izmantošanas risinājumu piedāvājumā”, Interreg projekts “BIO4ECO”, Latvijas Lauksaimniecības universitāte, 2017 [↑](#endnote-ref-4)
5. Dažādu zemes apsaimniekošanas modeļu sociāli ekonomiskais novērtējums, Latvijas Lauksaimniecības universitāte, 2015 [↑](#endnote-ref-5)
6. Latvijas Ziņojums Apvienoto Nāciju Organizācijai par ilgtspējīgas attīstības mērķu ieviešanu, Pārresoru koordinācijas centrs, 2018. [↑](#endnote-ref-6)
7. Latvijas piektais ziņojums Bioloģiskās daudzveidības konvencija, Vides aizsardzības un reģionālās attīstības ministrija, 2018. [↑](#endnote-ref-7)